ธปท.คาดแบงก์โดดแย่งเงินฝาก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธปท. ระบุธุรกิจธนาคารพาณิชย์แกร่งเอ็นพีแอลลดความสามารถทำกำไรสูง เชื่อปีนี้ระดมเงินแข่งกับเอกชน 
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) เปิดเผยว่า ผลประกอบการธนาคารพาณิชย์ปี 2552 อยู่ในเกณฑ์ดี โดยในไตรมาส 4 ของปี 2552 สินเชื่อธนาคารพาณิชย์มีสัดส่วนถึง 70% ของรายได้ในระบบธนาคารพาณิชย์
ทั้งนี้ สินเชื่อโดยรวมปรับตัวดีขึ้น โดยเฉพาะสินเชื่อเอสเอ็มอีที่มีสัดส่วน 57% สินเชื่อธุรกิจขยายตัวเพียงเล็กน้อยแค่ 0.3% ขณะที่สินเชื่ออุปโภคบริโภคส่วนบุคคลขยายตัว 8% ลดลงจากปีก่อนหน้าที่ขยายตัว 14% แต่ถือว่าขยายตัวเป็นบวกตลอดปี
ด้านฐานะเงินกองทุนต่อสินทรัพย์เสี่ยงเพิ่มขึ้นอยู่ที่ 16.1% และมีความสามารถในการทำกำไรดี ทำให้เริ่มมีการแข่งขันกันมากขึ้นอย่างมีนัยสำคัญ เห็นได้จากสภาพคล่องที่ผ่อนคลายขึ้น โดยอัตราส่วนสินเชื่อต่อเงินฝากรวมตั๋วแลกเงินอยู่ที่ 85.8% ลดลงจากปีก่อนที่ 88.3%
“ขณะนี้คนฝากเงินเริ่มเปลี่ยนไปลงทุนในหลักทรัพย์อื่น เช่น ตราสารหนี้ ตราสารทุนที่ให้ผลตอบแทนสูงกว่า ซึ่งในปี 2552 ที่ผ่านมา ภาคเอกชนมีการออกตราสารหนี้สูงถึง 1.9 แสนล้านบาท เทียบกับปี 2551 มีเพียง 8,000 ล้านบาท จึงเชื่อว่าธนาคารพาณิชย์จะแข่งขันระดมทุนกับตลาดอื่นที่ยิ่งทวีความรุนแรงมากขึ้น เพื่อรองรับการปล่อยสินเชื่อที่เริ่มปรับตัวดีขึ้นนับตั้งแต่ไตรมาส 4 ของปี 2552” น.ส.นวพร กล่าว
สำหรับสินเชื่อที่ไม่ก่อให้เกิดรายได้มีแนวโน้มปรับลดลงต่อเนื่อง โดยมียอดคงค้าง 3.76 แสนล้านบาท ลดลงจากปีก่อน 2.1 หมื่นล้านบาท
โดยเอ็นพีแอลต่อสินเชื่อรวมที่ยังไม่หักกันสำรองอยู่ที่ 4.8% และที่หักกันสำรองแล้วเหลือ 2.7% จากการชำระหนี้ที่ลูกหนี้ขอปรับโครงสร้างหนี้และการโอนหนี้เป็นปกติ เนื่องจากธนาคาพาณิชย์เพิ่มความระมัดระวังในการติดตามดูแลคุณภาพสินเชื่ออย่างใกล้ชิด
ผู้อำนวยการอาวุโส ฝ่ายกลยุทธ์สถาบันการเงิน กล่าวอีกว่าแม้ว่าไทยจะไม่มีจุดอ่อนเรื่องการกู้เงินของภาคธุรกิจที่เกินตัว แต่ยังคงต้องติดตามปัจจัยเสี่ยงภายในและภายนอกประเทศที่อาจส่งผลกระทบต่อการฟื้นตัวของเศรษฐกิจในระยะต่อไปที่อาจส่งผลให้การเคลื่อนย้ายเงินทุนระหว่างประเทศมีความผันผวนมากขึ้น ซึ่งเป็นเรื่องที่ไม่สามารถคาดเดาได้ ต้องติดตามในระยะยาว